정조 5년
辛丑十二月初六日辰時。上御誠正閣。大臣備局堂上引見入侍時。領議政徐命善。行知中樞府事具善復洪樂性。戶曹判書李衍祥。行副司直鄭尙淳。漢城判尹鄭好仁。工曹判書徐有慶。刑曹判書李命植。禮曹判書金魯鎭。吏曹判書鄭民始。行訓鍊都正李昌運。同知中樞府事徐有隣。漢城左尹李柱國。行副司直李敬懋。戶曹參判蔡弘履。大司諫趙尙鎭。掌令尹㬦。修撰李敬一。右承旨李在學。假注書趙衍德。事變假注書李敏采。記注官張顯慶。記事官金鳳顯。以次進伏訖。命善曰。朝寒愈劇。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。何如。上曰。一樣矣。上曰。藥房啓辭。以知道書出。則自當詣閤乎。命善曰。然矣。命在學書出知道。敏采承命出傳。命善曰。臣之見任。實無堪承之望。而向日姜彝正之疏。有論斥之語。臣豈不知引嫌。而臣若引嫌。則有司之臣。將相繼引嫌。若此則有傷求言之聖意。故臣姑泯默矣。又見李頤祥之疏。則下語頗緊。勤攻之言。臣豈辭之乎。論道經邦。初非可論。簿書期會。亦所不能。則論斥之言。實爲合當。臣固愧恧之不暇。何敢爲引義之計。而大臣之不職如此。其於國事何哉。伏願亟命斥退。改卜賢德。以幸國事焉。上曰。卿言過矣。玉堂之言。似或有嘅然而發。亦豈必專着於卿乎。雖有一事二事之論及者。當付於勤攻之科。何必深引乎。若以論道經邦責之。則誰能盡其責乎。勿復引嫌。是予望也。命善曰。忝居大臣之任。不能爲大臣之責。人所嘅然。固其宜矣。臣雖欲付之勤攻。不爲深引。而國事豈不可悶乎。上曰。彼臺臣以今年新錄陞品。可謂善爲矣。命善曰。然矣。日前事可謂擧職矣。命善曰。此慶尙監司趙時俊狀啓也。盛陳本營蕩敗無餘之狀。仍以爲道內民多穀少邑。每年狀請加分。輒不下十餘萬石。自今年毋論某樣穀。限六萬石。取其加分耗。許付臣營。而餘皆依前會錄。永作定式。以爲添補分排事。請令廟堂稟旨分付矣。本營。目下事勢。雖以狀內辭意觀之。穀縮於停還之餘。財匱於蕩債之後。凡百措置。殆不成樣。若無朝家之顧念。將至於蕩殘而後已。雄藩之一朝蕩殘。豈非朝家之深憂乎。道內加分之多。自前已然。就其中六萬石。屬之本營。取耗以用。其餘依例會錄。則穀簿不失元數。耗條永作添補。不煩別般區劃。實爲好樣變通。依狀請許施之意。分付。何如。上曰。依爲之。出擧條命善曰。吏曹參判金文淳。地處才華。兼有履歷。兵曹參判鄭昌聖。綜明文識。且是久勤。俱合參聞廟謨。備局堂上差下。使之察任。何如。上曰。依爲之。出擧條上曰。鄭昌聖果優於文識。近來多有纂修之勞矣。命善曰。此等之人。輒加奬拔。宜矣。上曰。金文淳則今以亞銓之任。又差備堂。或有增氣之慮矣。命善曰。此人非多氣者也。向來事卽因公憤而然矣。上曰。互相陳章。將無止閙之日。故日前有所飭敎矣。命善曰。聖敎誠好矣。今玆蔡濟恭。亦似不復陳章矣。上曰。予非不欲處分。而重臣必以爲難安。殆同欲其入而閉其門。且金文淳之今番對章。能無噴薄之語。故予果不爲處分矣。命善曰。金文淳今番之疏。果無噴薄。而蔡濟恭疏則下語極怪駭矣。命善曰。兵曹判書李性源。當此貶月。自多擧行之事。貢市堂上。勢難專意察任。今姑減下。其代同中樞徐有隣差下。何如。上曰。依爲之。出擧條命善曰。禮曹判書金魯鎭。本兼多有相妨之時。所帶摠管之任。許遞。何如。上曰。依爲之。出擧條命善曰。聞軍器提調之言。向來所請得者。猶有不足之慮云。甲冑二部價米。更爲劃定事。分付惠廳。何如。上曰。依爲之。出擧條上曰。卿見昨下傳敎乎。命善曰。臣果奉覽。而辭敎懇摰。臣與吏判。相對感泣矣。上曰。向來宮官。餘者無幾矣。其時一榻之外。皆是賊邊。而保護之功。賴有宮官。昔在戊申。微賤如金重萬者。亦且錄勳。則況於宮官。豈無酬功之典乎。乙丙以來。逆變層生。至於宮人宦寺。締結謀逆。此前古之所無也。國勢孤危。禍在肘腋。故不得不設置宿衛。授以重任。蓋以不重則不威故耳。予於其人。非取其德望也。非取其地處也。特其遭遇之時。不獲已而然也。春坊際遇。只稱趙宋。而此則與趙宋有異。始出倚毗之意。終致負乘之患。至於己亥九月。予果勸令休退。以外面看之。則便同功成身退。而孽由自作。馴致今日。每一思之。不覺心酸。未知史筆及野乘。將何以書之。而予於前後絲綸之間。未嘗有一言之負其人矣。每於筵席。不欲以此事提說。而始對卿等略言耳。命善曰。伏聞聖敎。不勝感歎矣。雖有勳勞。旣犯大戾。事關宗社。自速天誅。自上雖欲曲保。其可得乎。殿下前後絲綸之間。爲之涵容。臣每切欽仰矣。上曰。明義錄義理。年久之後。易致晦塞。實爲憂懼矣。向來事尙忍言哉。謀逆之徒。無非喬木世臣。而所謂戚里。爲其窩窟。禍起腹心。危在呼吸。非但予一己而已。四百年宗社。將至易姓之境。予以爲乙丙之逆。卽國家之讎也。相福之請覈言根。將欲何爲。雖以大官之故。至今曲貸。而其心所在。非逆而何。如宋瑩中輩。亦豈容貸者。而其時處分。予果務從寬典矣。命善曰。向來事至今思之。不覺骨冷。而治逆之節。殿下果未免太寬矣。上曰。今距丙申。已爲六年。而如是下敎者。卽無忘在莒之意也。明義錄出後。人孰不知義理。而世事屢變。歲月漸深。此後又若無卿等數人。則義理將至晦塞。故予每爲卿等。慮或罹於罪科。以此夙夜憧憧矣。命善曰。聖敎如此。不勝感泣矣。殿下以全保之意。每施曲保之恩。而臣等若不能仰體聖德。自陷大辟。則雖欲全保。亦末如何矣。況臣之所帶。卽朝夕犯罪之職也。惶懼之心。未嘗一日少弛。此臣所以屢煩呼籲。乞被終始之澤矣。至若明義一部。卽建天地不悖之義理也。雖於千百代之後。豈有晦塞之理也。上曰。俄以勤攻之意爲敎者。蓋欲以覆轍爲戒。使卿等毋至犯科也。勤攻之言。固無所傷。而如或有大於此者。則予當決不饒貸矣。命善曰。聖敎至此。指示生路。不勝惶蹙感泣矣。上曰。濟州無明義錄云。故印出入送。欲使島民。曉然知之矣。命善曰。好矣。上曰。龜柱之惡。出於患得患失。而所謂北村。國家之讎也。近日或有得除初仕者。若因此而生覬覦之心。則隄防將解弛矣。上曰。每年臘月初三日。必令卿等入侍。而再昨年及昨年。俱未得爲之矣。今年始爲之。而餘者無多。李鎭衡亦已作古人矣。吏判疏批。卿其見之乎。命善曰。臣果奉覽矣。上曰。吏判必善爲之矣。命善曰。鄭民始豈是負國之人也。政註之間。必不循私。然則斯可矣。上曰。吏判平日規模。可以全保身名。而此規模雖可用於在家時。至於吏判之任。不可用此規模。故予以恢張二字爲批矣。戶判居家。聞甚簡約。亦必善爲度支之任矣。吏判則居官。毋如居家。戶判則居官。當如居家矣。命善曰。戶判亦必善爲矣。上曰。初欲使戶判。又當都政矣。七年以來。判府事及戶判。以東西銓連爲都政。故今番特許解矣。上曰。戶判何不爲判義禁。減下肅拜乎。衍祥曰。聞前例。或有不爲之時。故未及爲之矣。命善曰。此則戶判似未及思之而然矣。命善曰。黃海兵使有旨祇受狀啓。跋尾極猥越矣。上曰。必未諳事體而然也。年老武夫。何足深責乎。命善曰。聞甚衰老。治績則善爲云矣。善復曰。都監把摠。爲緊任重。公役偏苦。每都目遷轉事。曾有筵稟定式。而至挾輦把摠哨官收用事。亦有近年下敎矣。都政不遠。依例收用事。出擧條。申飭銓曹。何如。上曰。依爲之。見帶諸人。率皆勤實。且嫺行伍之事。其中不無可合宣傳官者。無論某窠。今番都政。毋或不擬事。各別申飭。可也。出擧條。上曰。都監把摠之積年勤仕。極涉可矜矣。命善曰。果然矣。至於朴載淵。則尤是久勤矣。上曰。挾輦將亦甚可矜矣。命善曰。然矣。上曰。宿衛罷後。所重專在於槍劍軍。則挾輦將。亦當有從善區處之道矣。命善曰。聖敎至當。此輩限其朔數。以爲遷轉之地。宜矣。上曰。向來事禁將不善爲之矣。年少承宣。雖欲排入槍劍軍。旣無標信。則何可許入。而反罪挾輦將乎。敬懋曰。其時事尙切惶悚。而臣則全昧其實狀矣。上曰。禁將所奏。太涉分疏矣。善復曰。在昔兵曹佐郞李坦。欲入挾輦軍中。而其時訓將申汝喆。果爲草記請罪矣。民始曰。朴祐源本生父推恩事。有考例加資之命。而無可考之例。臣曹不得擅便矣。上曰。何以然也。民始曰。法例若無養父。則移施於本生父。且養父資窮。則亦移施於本生父。而朴祐源養父。非資窮矣。上曰。朴師郁朴思沃之年。皆幾何。命善曰。朴師郁則七十一。而朴師沃則六十一矣。上曰。若待朴師沃之年滿。則朴師郁之加資。自歸消融矣。命善曰。然矣。民始曰。頃因大臣筵奏。全羅監司朴祐源本生父推恩。令該曹考例擧行事。允下矣。考見法典。雖無的當可據之法。亦有旁照可引之例。而旣非應行之法式。則臣曹亦不敢擅便。何以爲之乎。上曰。不但旣允大臣之請。若待養父之資窮。生父推恩。未免自歸消融。且聞二父年齒懸殊。不必拘此格彼。特爲加資。可也。出擧條命大諫進前。大司諫趙尙鎭進伏曰。臣經年居外。今叨言職。獲登前席。合辭故紙。方在姑停。憂憤所激。不容泯默。敢以所懷仰達矣。巨魁之未誅者。則有一鄭妻。而殿下牽於私恩。不以法斷之。則繼而有龜柱之凶出。而爲二巨魁焉。殿下不思懲創。一味容忍。則又有國榮德相之凶出。而爲四巨魁焉。夫巨魁有四。窩窟各立。枝葉滋蔓。萬姓齊憤。三尺久屈。而其國不危而能安者。求之古今。寧有是理。合討之論。幾年相持。便成文具者久矣。況當藏刑之時。敢陳誅逆之請。跡涉循例。言若不誠。而今番湖獄諸孽。特其枝流之梗頑者耳。亦以關係逆情。不得不加刑覈實。況此巨魁殲厥之典。一日不行。有一日之憂。二日不行。有二日之憂。此臣所以不敢以合辭之姑寢。少緩必討之義也。今日討逆之論。千言萬語。徒歸例套。便不新奇。而此賊不誅。天地之大義晦矣。此論不嚴。君臣之大倫斁矣。伏願亟揮乾斷。三司所請。一竝允從焉。上曰。已諭於前後臺臣之批矣。又所懷。臣新從海藩來。事關關防。敢此仰達矣。我東海防。海西最重。海西諸沿。長淵尤緊。臣巡過本邑。自見形便。淵之爲邑。介於甕津豐川之界。一望大洋。四邊無際。直與登萊。洋海相接。每當春夏之交。採蔘漁湖。成群逐隊。一帆之風。出沒無常。所謂追捕者。不過如干名孱校瘦卒而已。海防疎虞。莫甚於此。防守諸處中。長淵爲最要害地。臣意則該縣縣監。依全羅道古群山例。作爲武臣邊將履歷之窠。以存重海防之義。至於追捕一節。方當軍額難充之時。防卒加定。非可輕議。而本道閑散白徒之游衣游食者。殆居三分之一。今使沿海各邑鎭。別設追捕廳。勿論鄕品與閑散。名不係追捕案。則毋得差鄕任將校之任。則追捕武士。不患不多。如是定式之後。分番列防。另加追捕。而春秋試射。亦如選武軍官取才之例。則似有實效。下詢廟堂。處之焉。上曰。依爲之。上曰。長淵倅。今方誰也。命善曰。成玉矣。上曰。此人亦甚可合矣。命善曰。果然矣。古則以堂下武臣差送。而近以設置兼營之後。連以堂上差遣矣。尙鎭曰。禁衛大將李敬懋。筵席奏對。未免勦說。聖敎之下。亦涉分疏。事體所在。誠極未安。臣謂禁衛大將李敬懋。推考。宜矣。上曰。依爲之。掌令尹㬦曰。臣日昨直中。忽伏奉掌憲除旨。身在闕中。逃遁不得。不得不祇肅除命。而恩敎鄭重。臣驚惶感激之外。實不勝慙恧萬萬。伊日臣與諸僚聯箚。已爲呼望。而鑾輿將發。僚員先出侍臣班。臣獨留在帳前。躬自奏對。自上俯詢僚員去就之際。臣實生疎。不及仰暴事實。聯箚之僚。俱被罪譴。不虞之褒。反加賤臣。愧懼交切。措躬無所。陳箚與請對。其心則同。而霜雪與雨露。榮罪懸殊。究厥實狀。莫非臣咎。臣何敢晏然自揜。揚揚冒居乎。揆以私義。勢難仍據。請命遞斥臣職。上曰。所辭太過。諸玉堂之不待駕發。擅離班次者。適足以添他不職之罪。方欲更賜處分。爾則勿辭。亦勿退待。上曰。齋室更衣時。吏隷何敢窺視指點乎。極爲怪駭矣。命善曰。皁吏之如是無嚴。極爲痛駭矣。上曰。徐有寧又何不入參賓對乎。命善曰。今則果有實病。而未能來參云矣。上曰。旣有申飭。則何可如是乎。仍命書傳敎曰。近日次對。一味懸病。況有飭敎。然又逡巡。實未知有甚情勢而然也。分義所在。寧容乃爾。備局堂上徐有寧。從重推考。此後毋得懸病之意。各別嚴飭。上曰。每欲下敎而未果。近來武臣。皆甚體少。無足可取。頃於柑製儒生入侍時。見金養和。身手甚好。此等人。將臣必爲留意。可也。今若以下敎勸出。則便是別薦御將。卽以勸武爲傳令。可也。命善曰。此等之人。將臣輒皆收用。則實爲好矣。善復曰。臣亦聞之。果是善文之人。若稱以太學生。嫌爲一番禁軍。則是實難矣。上曰。旣現身之後。則非太學生也。何敢以禁軍爲難乎。此等處。不可施以闊狹之政矣。命善曰。渠若善文。則備郞之任極好。且凡做事。亦必有效矣。上曰。聞養和本是武家人云。其父誰也。柱國曰。故兵使之孫。而前府使相璧之子矣。上曰。此是前大司諫金養心之弟乎。命善曰。然矣。大司諫則是特除之職矣。上曰。渠是武家人。則今此勸武。於渠無足妨矣。命善曰。然矣。上曰。兵判何不入來乎。命善曰。聞有實𧏮云矣。上曰。卿家則有徐有大。而趙家若出名武一人。則爲好矣。命善曰。大族之家。參用文武。則誠好矣。上曰。趙氏卽府院君宅也。與他尤有異矣。近來勳載之家甚零替。而訓將自是勳載之家。故予以訓將看作載具矣。上謂好仁曰。捕廳贓物。使之一一推給乎。好仁曰。聞捕校。雖推得贓物。輒以他物換示本主。故不得推去。且以牛事言之。必換毛色。示其本主。故亦有此弊。臣才已行關。凡所推得之牛。雖經年閱歲。未還本主之前。勿爲宰殺。衣件等物。亦爲一一推給事。申飭移關矣。上謂柱國曰。北漢還穀。幾何收捧乎。柱國曰。三分二僅得收捧矣。上曰。未捧者。當以停捧磨勘乎。柱國曰。未捧秩。當以抄出草記。而至於六十石近百石未納者。不可仍置。必令移法司定配。然後可懲日後之弊。故臣以此意言于秋曹矣。上曰。此等之民。必施懲治之典。可也。卿連赴京兆乎。柱國曰。近値齋日。故不得開坐矣。上謂好仁曰。向在乙未。卿能挺身奏對。卿之辦此樹立。予未料之矣。好仁曰。臣於其時。雖未知裏面事。而事關東宮。激於忠㥽。有所奏對矣。命次對諸臣先退。命書傳敎曰。向於三聖祠崇靈殿致祭傳敎。欲爲竝及而未果。檀君箕子新羅高句麗百濟高麗始祖及諸王陵寢。竝令各該留守道臣親審後。有無頉登聞。而執頉處。請下香祝。待明春解凍後。卜日修改。修改後擧行形止。亦爲狀聞。時値隆冬。距營門稍間處。待春巡奉審事。下諭于諸道監司及留守處。命退。承史以次退出。